Reinhold Messner

Reinhold Messner (sündinud 17. septembril 1944 Brixenis Bolzano provintsis Põhja-Itaalias) on saksa päritolu Itaalia alpinist, retkleja ja kirjanik.
Ta on alpinismi ajaloo väljapaistvamaid mägironijaid. Ta on esimene alpinist, kes on tõusnud Džomolungma tippu lisahapnikuta (1978, koos Peter Habeleriga), esimene, kes tegi soolotõusu Džomolungmale (1980) ja esimene, kes on tõusnud kõigi 14 üle 8000 meetri kõrguse mäe tippu (1986).
Koos Arved Fuchsiga on nad esimesed inimesed, kes jõudsid lõunapoolusele abivahendeid (kelgukoeri, mootorsaane jms) kasutamata.
Messner keeldus vastu võtmast olümpiamedalit Calgary olümpiamängudel, millega teda taheti autasustada pärast kõigi kaheksatuhandeliste vallutamist.
Ta on tegelenud poliitikaga. Aastatel 1999–2004 kuulus ta Euroopa Parlamendi koosseisu.

Päritolu ja noorpõlv

Ta on pärit peamiselt sakslastega asustatud Lõuna-Tiroolist. Isa oli tal õpetaja. Kodune keel oli saksa keel. Tal oli 9 õde-venda. Lapsepõlv möödus tal Villnößi vallas, mis jääb Bolzanost 30 km kirdesse ja asub Dolomiitides. Mägironimisega puutus ta kokku väga noorelt. 13-aastaselt ronis ta lähikonnas koos kaks aastat noorema Güntheriga. Kui neil vanust oli juba üle kahekümne, olid nad Euroopas heal tasemel alpinistid.

Mägironimine

1984. aastal sooritas ta koos Hans Kammerlanderiga topelttraaversi Gasherbrum II-l ja Gasherbrum I-l.
3. detsembril 1986 tõusis ta Antarktikas Vinsoni mäemassiivis Vinsoni tippu. See oli tal viimane, seni veel vallutamata tipp Seitsme tipu klubi programmi kuuluvatest eri paigus asuvaist mäetippudest. Messner on viies alpinist, kes Seitsme tipu programmi täitis ja neist esimene, kes ei kasutanud seejuures Džomolungma tippu jõudmiseks lisahapnikku.

Kaukasuses ja Pamiiris

1983. aastal tõusis ta Seitsme tipu projekti raames Elbruse tippu. Järgmisel aastal naasis Elbruse jalamil asuvasse Rahvusvahelisesse alpilaagrisse Kaukasus. 1985. aastal saabus ta Rahvusvahelisesse alpilaagrisse Pamiir. Siin oli tal eesmärgiks tõusta Kommunismi mäetippu, kuid tema põlvevigastuse tõttu jäi tõus ära. Tollal seal mägigiidina tegutsenud Jaan Künnap jäädvustas Messneri fotolindile.

Tõusud kaheksatuhandelistele

1972. aastal vallutas ta oma teise kaheksatuhandelise tipu ja kordas sellega Gyalzen Norbu, Hermann Buhli ja Kurt Diembergeri varem saavutatud tulemust. 1975. aastal sai ta esimeseks mägironijaks, kes oli tõusnud kolme kaheksatuhandelise tippu. Saavutatud liidripositsiooni ei loovutanud ta enam kellelegi. 17. oktoobril 1986 tõusis ta oma 14. kaheksatuhandelise (Lhotse) tippu ja sellega jääb ta alpinismi ajalukku kui esimene alpinist, kes tõusnud kõigi 14 üle 8000 m kõrguse mäe peatippu. Kõik tipputõusud sooritas ta lisahapnikku kasutamata.

Raamatud

Ta on kirjutanud üle 70 raamatu.

Olümpiamedal alpinismis

1988. aastal Calgary olümpiamängudel autasustati Reinhold Messnerit ja Jerzy Kukuczkat, kes esimestena olid jõudnud kõigi 14 kaheksatuhandelise tippu, hõbemedaliga. Messner keeldus seda vastu võtmast, põhjendades oma otsust väitega, et mägironimine on loominguline tegevus, mitte aga võistlus.

Isiklikku

Ta valdab vabalt itaalia ja inglise keelt.
Koos venna Hubertiga retkles ta Arktika väljadel. Alpinistist venna Güntheriga käisid nad koos mägedes (Günther Messner hukkus 1970. aastal Nanga Parbati tipust laskumisel).